ՀԱՍՏԱՏՎԱԾ Է

Եվրասիական տնտեսական բարձրագույն խորհրդի
20 թվականի « » ի
թիվ որոշմամբ

**ՀԻՄՆԱԴՐՈՒՅԹ**

Եվրասիական տնտեսական միությանն առընթեր դիտորդ պետության կարգավիճակի մասին

1. Սույն հիմնադրույթը մշակվել է՝ հաշվի առնելով «Եվրասիական տնտեսական միության մասին» 2014 թվականի մայիսի 29-ի պայմանագրի (այսուհետ՝ Պայմանագիր) 109-րդ հոդվածը և դրանով սահմանվում է պետությանը՝ Եվրասիական տնտեսական միությանը (այսուհետ՝ Միություն) առընթեր դիտորդ պետության կարգավիճակ տալու կարգը:

2. Միության հետ համագործակցությամբ շահագրգռված ցանկացած պետություն կարող է դիմում ուղարկել Եվրասիական տնտեսական բարձրագույն խորհրդի (այսուհետ՝ Բարձրագույն խորհուրդ) նախագահի անունով՝ իրեն Միությանն առընթեր դիտորդ պետության կարգավիճակ տալու մասին խնդրանքով (այսուհետ՝ դիմող պետություն):

3. Բարձրագույն խորհրդում նախագահող՝ Միության անդամ պետությունը (այսուհետ` անդամ պետություն) ստացված դիմումն ուղարկում է Եվրասիական տնտեսական հանձնաժողով (այսուհետ՝ Հանձնաժողով), որն էլ այդ մասին անհապաղ տեղեկացնում է մյուս անդամ պետություններին և նրանց է ուղարկում այդ դիմումի պատճենները:

4. Անդամ պետությունները սույն հիմնադրույթի 3-րդ կետում նշված տեղեկատվությունն ստանալու օրվանից 30 օրացուցային օրվա ընթացքում Հանձնաժողով են ներկայացնում դիմող պետությանը՝ Միությանն առընթեր դիտորդ պետության կարգավիճակ տալու առնչությամբ իրենց դիրքորոշման վերաբերյալ տեղեկատվություն՝ Բարձրագույն խորհրդի նիստի համար նյութերը նախապատրաստելու նպատակներով:

5. Դիմող պետությանը՝ Միությանն առընթեր դիտորդ պետության կարգավիճակ տալու մասին որոշումն ընդունվում է Բարձրագույն խորհրդի կողմից:

6. Դիմող պետության լիազորված անձը Բարձրագույն խորհրդի նախագահի կողմից՝ Բարձրագույն խորհրդի անդամների հետ համաձայնեցմամբ, կարող է հրավիրվել Բարձրագույն խորհրդի նիստին, որտեղ նախատեսված է դիմող պետությանը՝ Միությանն առընթեր դիտորդ պետության կարգավիճակ տալու մասին հարցի քննարկումը:

7. Միությանն առընթեր դիտորդ պետության կարգավիճակ տալու մասին հարցի քննարկման արդյունքների հիման վրա Հանձնաժողովը գրավոր տեղեկացնում է դիմող պետությանն ընդունված որոշման մասին:

8. Միությանն առընթեր դիտորդ պետության կարգավիճակ ստացած պետությունը (այսուհետ՝ դիտորդ պետություն)՝ Բարձրագույն խորհրդի կողմից նրան այդպիսի կարգավիճակ տալու մասին որոշումն ընդունելու օրվանից ոչ ուշ, քան 30 օրացուցային օրվա ընթացքում տեղեկացնում է Հանձնաժողովին՝ Բարձրագույն խորհրդի, Եվրասիական միջկառավարական խորհրդի, Հանձնաժողովի խորհրդի և Հանձնաժողովի կոլեգիայի նիստերին իրեն ներկայացնող լիազորված անձանց մասին (այսուհետ համապատասխանաբար՝ Միության մարմիններ, լիազորված ներկայացուցիչներ):

Միության մարմնի նիստին ներկա գտնվող լիազորված ներկայացուցչի լիազորությունների աստիճանը պետք է համապատասխանի այն անդամ պետությունների պաշտոնատար անձանց լիազորությունների աստիճանին, որոնք Միության համապատասխան մարմնի անդամներ են:

9. Դիտորդ պետությունը Միության մարմինների հարցմամբ ներկայացնում է այդ մարմինների աշխատանքում որպես դիտորդ նրա մասնակցության հետ կապված անհրաժեշտ փաստաթղթերը:

10. Լիազորված ներկայացուցիչները կարող են հրավերով ներկա գտնվել Միության մարմինների նիստերին:

11. Միության մարմնի նիստին մասնակցելու հրավերն ուղարկվում է դիտորդ պետությանը ոչ ուշ, քան նիստի անցկացման օրվանից 15 օրացուցային օր առաջ, սակայն նիստի օրակարգի հաստատման օրվանից ոչ շուտ:

12. Լիազորված ներկայացուցիչը տեղեկացնում է Հանձնաժողովին Միության մարմնի նիստին մասնակցելու մասին՝ ստացված հրավերին համապատասխան՝ ոչ ուշ, քան նիստի օրվանից 7 օրացուցային օր առաջ:

13. Դիտորդ պետության կարգավիճակը լիազորված ներկայացուցիչներին Միության մարմիններում որոշումներ կայացնելու գործընթացին մասնակցելու իրավունք չի տալիս։

14. Միության մարմնի նիստին հրավիրված լիազորված ներկայացուցչին, նրա դիմումի հիման վրա, կարող է ելույթ ունենալու իրավունք տրամադրվել:

15. Դիտորդ պետության հարցմամբ Հանձնաժողովը տրամադրում է Միության մարմինների ակտերի պատճենները՝ դիտորդ պետության համար հետաքրքրություն ներկայացնող հարցերի առնչությամբ՝ բացառությամբ սահմանափակ տարածման փաստաթղթերի (գաղտնի և ծառայողական օգտագործման համար):

16. Դիտորդ պետությունը պարտավոր է ձեռնպահ մնալ ցանկացած այնպիսի գործողությունից, որը կարող է վնասել Միության և անդամ պետությունների շահերին, Պայմանագրի առարկային և նպատակներին։

17. Բարձրագույն խորհրդի կողմից կարող է որոշում ընդունվել դիտորդ պետության կարգավիճակի չեղարկման մասին հետևյալ դեպքերում՝

ա) դիտորդ պետության կողմից Միության և (կամ) անդամ պետությունների շահերի դեմ ուղղված գործողություններ կամ հայտարարություններ անելու դեպքում.

բ) դիտորդ պետության կողմից դիտորդ պետության կարգավիճակից հրաժարվելու մասին դիմում ստանալու դեպքում:

18. Այն դեպքում, երբ դիտորդ պետությունը Միության անդամ է դառնում, Միությանն անդամակցելու օրվանից նա կորցնում է դիտորդ պետության կարգավիճակը:

19. Միության մարմինների նիստերին մասնակցելու համար լիազորված ներկայացուցիչների գործուղման հետ կապված ծախսերը կրում է ուղարկող կողմը:

\_\_\_\_\_\_\_\_\_\_\_\_\_\_